KOMISJONI RAKENDUSOTSUS,

4. august 2017,

Euroopa Parlamendi ja nõukogu määruse (EL) nr 1308/2013 artikli 94 lõike 1 punktis d osutatud koonddokumendi ja veinisektoris kasutatava nimetuse tootespetsifikaadi avaldamist käsitleva viite avaldamise kohta Euroopa Liidu Teatajas

[Ribeiras do Morrazo (KGT)]

(2017/C 255/13)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 97 lõiget 3,

ning arvestades järgmist:

Komisjon vaatas taotluse läbi vastavalt määruse (EL) nr 1308/2013 artikli 97 lõikele 2 ja leidis, et kõnealuse määruse artiklites 93–96, artikli 97 lõikes 1 ning artiklites 100, 101 ja 102 sätestatud tingimused on täidetud.

Selleks et võimaldada vastuväidete esitamist vastavalt määruse (EL) nr 1308/2013 artiklile 98, tuleks Euroopa Liidu Teatajas avaldada kõnealuse määruse artikli 94 lõike 1 punktis d osutatud koonddokument ja nimetuse „Ribeiras do Morrazo“ kaitse taotluse kontrollimise siseriikliku eelmenetluse käigus tehtud viide tootespetsifikaadi avaldamise kohta,

ON TEINUD JÄRGMISE OTSUSE:

Ainus artikkel

Määruse (EL) nr 1308/2013 artikli 94 lõike 1 punktis d osutatud koonddokument ja viide nimetuse „Ribeiras do Morrazo“ (KGT) tootespetsifikaadi avaldamise kohta on esitatud käesoleva otsuse lisas.

Vastavalt määruse (EL) nr 1308/2013 artiklile 98 annab käesoleva otsuse avaldamine õiguse esitada vastuväiteid käesoleva artikli esimeses lõigus täpsustatud nimetuse kaitse suhtes kahekuulise tähtaja jooksul alates käesoleva otsuse avaldamise kuupäevast Euroopa Liidu Teatajas.

(1) ELT L 347, 20.12.2013, lk 671.

LISA

KOONDDOKUMENT

„RIBEIRAS DO MORRAZO“

PGI-ES-02238

Taotluse esitamise kuupäev: 24.11.2016

1. Registreeritav(ad) nimetus(ed)

Ribeiras do Morrazo

2. Geograafilise tähise tüüp

KGT – kaitstud geograafiline tähis

3. Viinamarjasaaduste kategooriad

1. Vein

4. Veini(de) kirjeldus

Valge vein

Tegemist on kuiva, värske, mahedamaitselise, puhta ja kirka värvusega veiniga, mille lõhnas kerkivad esile veini valmistamisel kasutatavale toorainele iseloomulikud aroomid. Veinil on mõõdukas alkoholisisaldus, lõhnas on tunda lille- ja puuviljaaroome ning happesus on meeldiv ja tasakaalus. Väga intensiivse lõhnaga vein.

Üldised analüütilised omadused

Minimaalne tegelik alkoholisisaldus (mahuprotsentides): 11,5 Minimaalne üldhappesus: 5 grammi liitri kohta väljendatud viinhappena Maksimaalne lenduvate hapete sisaldus (milliekvivalentides liitri kohta) 17,9 Maksimaalne vääveldioksiidi üldsisaldus (milligrammides liitri kohta): 200

Punane vein

Tegemist on kuiva, värske, mahedamaitselise, puhta ja kirka värvusega veiniga, mille lõhnas kerkivad esile veini valmistamisel kasutatavale toorainele iseloomulikud aroomid. Veinil on mõõdukas alkoholisisaldus, lõhnas on tunda lille- ja puuviljaaroome ning happesus on meeldiv ja tasakaalus. Väga tumeda värvusega vein.

Üldised analüütilised omadused

Minimaalne tegelik alkoholisisaldus (mahuprotsentides): 10 Minimaalne üldhappesus: 5 grammi liitri kohta väljendatud viinhappena Maksimaalne lenduvate hapete sisaldus (milliekvivalentides liitri kohta) 17,9 Maksimaalne vääveldioksiidi üldsisaldus (milligrammides liitri kohta): 150

5. Veinivalmistustavad

a. Peamised veinivalmistustavad

Viljelustavad

Viinamarjade korjamisel tuleb kasutada pädeva asutuse poolt lubatud kaste või muid mahuteid.

Veinivalmistuse eritavad

Veinitootmise maksimaalne saagikus peab olema 68 liitrit iga 100 kg viinamarjade kohta.

b. Maksimaalne saagikus

Valged sordid

10 000 kg viinamarju hektari kohta

Valged sordid

68 hl/ha

Punased sordid

8 000 kg viinamarju hektari kohta

Punased sordid

54,4 hl/ha

6. Määratletud piirkond

Viinamarjatootmiseks sobivad alla 300 m kõrgusel asuvad alad järgmistes kommuunides: Bueu, Cangas, Marín, Moaña, Poio, Pontevedra, Redondela ja Vilaboa; kõik eelnimetatud kommuunid asuvad Galicia autonoomse piirkonna Pontevedra provintsis.

7. Peamised veiniviinamarjasordid

‘Branco Lexitimo’, mille sünonüüm on: ‘Albarin Blanco’

‘Caiño Tinto’

‘Caiño Blanco’

‘Brancellao’

‘Albariño’

‘Mencia’

‘Godello’

‘Espadeiro’

‘Pedral’

‘Loureiro Tinto’

‘Loureira’

‘Souson’

‘Treixadura’

‘Torrontes’

8. Seos(ed)

Piirkonnas on niiske ookeaniline kliima, päike paistab keskmiselt 2 100 tundi aastas, temperatuur on mõõdukas ja vegetatsiooniperioodil on temperatuurikõikumised väikesed (7,3 °C – 25,7 °C). Talvel on soe, tugevat külma ei esine peaaegu üldse ning sademed jäävad vahemikku 1 300 – 1 800 mm. Kõnealust piirkonda ümbritsevad mäekõrgustikud, mistõttu on suvel vihmasadusid vähe. Kirjeldatud tingimuste ja võrdlemisi kõrgete suviste temperatuuride tõttu on koguaurumine intensiivne. Selle tulemusena on suvel tunda tugevat vahemerelist mõju ning keskmine temperatuur püsib 18 °C piires. See kahtlemata soodustab viinamarjakasvatust.

Tegu on rannikuäärse piirkonnaga, kus viinapuid kasvatatakse mägisel maastikul, kus leidub laugeid nõlvu ja varjulisi kohti ning mis asub peaaegu kogu ulatuses maksimaalselt 150 meetri kõrgusel merepinnast. Enamus muldasid on kergelt happelised, suure vee läbilaskevõimega ning vähese orgaanilise aine sisaldusega pindmistes kihtides. Mullad on enamasti vanad, piisavalt sügavad ja päikesepaistel hästi soojenevad. See muudab need viinapuude kasvatamiseks sobivaks. Aluspinnas koosneb eelkõige Hertsüünia perioodist pärit graniidist kivististest ja veidi moondunud settekivimitest. Pinnas on mõõdukalt kivine, mis muudab selle hästi vett läbilaskvaks ja kergesti töödeldavaks. Kõige tavalisemad on liivsavised või savised mullatüübid, mis on kerge tekstuuriga, hea läbilaskevõimega ning mõõdukalt õhustatud. Lisaks on kõnealused mullad kerged ja veidi happelised, eriti madalatel nõlvadel. See muudab need sobivaks kvaliteetsete viinamarjade kasvatamiseks.

Veinid on värsked ja tasakaalus alkoholisisaldusega. Valged veinid on särava kuldkollase värvusega ning lõhnas on tunda tugevaid lille- ja puuviljaaroome. Need on maitselt kerged ja värsked, hea lõhnapotentsiaaliga ning järellõhnas avalduva sidrunivarjundiga. Punaste veinide värvus on keskmise intensiivsusega, selles võib eristada kirsipunaseid toone ja violetseid helke. Veinid on keskmise struktuuri ja maheda maitsega, punaste ja metsamarjade lõhna ning kergelt tanniinise järelaroomiga.

Veinidele avaldavad selget mõju temperatuur, sademed ja agronoomilised tingimused ning samuti inimtegur. See väljendub järgmises: kasutatakse keskkonnaga hästi kohanenud pärismaiseid viinamarjasorte, viinapuud istutatakse päikesele avatud aladele, kus on soojad ja vett läbilaskvad mullad, või geograafilisele piirkonnale iseloomulikele unikaalsete omadustega aladele nagu liivaste muldadega luidetele või graniidiklibustele nõlvadele. Traditsiooniliste viljelus- ja lõikamismeetodite abil luuakse madalaks lõigatud ja suure istutustihedusega viinamarjaistandused, mis on seeläbi rohkem avatud mere mõjutustele. Kõik need tingimused tagavad selles piirkonnas toodetud veinide tasakaalu ja harmoonia, suurepärase lõhnabuketi ja head säilitamisomadused.

9. Olulised lisatingimused

Õigusraamistik:

Riigisisestes õigusaktides

Lisatingimuse liik:

Pakendamine kindlaksmääratud piirkonnas.

Tingimuse kirjeldus:

Veinid peavad olema toodetud ja villitud määratud geograafilises piirkonnas. Veinide transportimine ja villimine väljaspool tootmispiirkoda kujutab endast ohtu veini kvaliteedile, see võib väljenduda happesuse vähenemises, temperatuurimuutustes jm. Mida kaugemale veini transporditakse, seda suurem on risk. Päritolupiirkonnas villimine võimaldab säilitada toote eripära ja omadused. Lisaks sellele muudavad päritolupiirkonnas villimise vajalikuks kohalike tootjate aastatepikkused kogemused ja põhjalikud teadmised veinide erilistest omadustest. Nii säilitatakse nende veinide kõik füüsikalis-keemilised ja organoleptilised omadused.

Õigusraamistik:

Riigisisestes õigusaktides

Lisatingimuse liik:

Märgistamisega seotud lisasätted

Tingimuse kirjeldus:

Kõikidel pudelitel peab olema nummerdatud etikett, mille on väljastanud pädev asutus ja mille kinnitab pudelile veini tootja. Etiketil peab olema geograafilise tähise logo, mis on esitatud tootespetsifikaadi II osas.

Link tootespetsifikaadi juurde

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf